 NA DAUDI MWERE SERIKALI inaweza kushtakiwa kwa kutolipa marupurupu ya bima ya mabilioni ya pesa inayodaiwa na familia za watumishi wa umma waliofariki au kujeruhiwa wakiwa kazini. Hii inafuatia ufichuzi kuwa hakuna marupurupu ya aina hiyo yaliyolipwa kwa miaka kadhaa licha ya wahusika kuwasilisha maombi kwa serikali walipwe fidia kwa vifo au ulemavu wa wapendwa wao wakiwa kazini. Kwenye hoja katika Bunge la Seneti, Seneta wa Narok, Ledama Olekina, anasema kwamba serikali inadaiwa angalau Sh25 bilioni na familia za walimu 4,094 waliofariki na 30,000 waliopata magonjwa wakiwa kazini. Bw Olekina pia anabainisha kuwa zaidi ya madai 1,000 ya vifo na ulemavu kutoka kwa familia za polisi na maafisa wa magereza yamesajiliwa na madai yamewasilishwa lakini bado hayajashughulikiwa. Katika taarifa hiyo, Bw Olekina anaitaka Kamati ya Seneti kuhusu Leba na Ustawi wa Jamii kubainisha ni lini serikali, kupitia Wizara ya Utumishi wa Umma, inapanga kulipa familia za watumishi wa umma waliofariki na wale ambao walipata magonjwa wakiwa kazini. “Kamati inapaswa kueleza kama walioteuliwa au wasimamizi au wamiliki halali wamepokea mafao ya ulemavu wakihudumu kama inavyotakiwa kisheria,” anasema Olekina. Sheria inaeleza kuwa serikali itadumisha sera ya bima ya maisha inayolipa marupurupu ya ulemavu kwa kila mtumishi wa umma ikiwa ni angalau mara tano ya pensheni ya mwaka ya mtumishi wa umma. Kifungu cha 6(4) cha sheria hiyo kinaitaka Serikali, kama mwajiri, kuchukua na kudumisha bima ya maisha na ulemavu kwa watumishi wa umma na kampuni ya bima ya maisha iliyosajiliwa na Mamlaka ya Udhibiti wa Bima (IRA). Sheria inasema kwamba kila mtumishi wa umma atachangia kwa kiwango cha asilimia 7.5, ambacho kitakatwa kutoka mshahara wa kila mwezi huku Serikali ikitoa mchango usiopungua asililia 15 kwa kila mfanyakazi wa kama pensheni ya mwezi. “Iwapo Serikali itakosa kukata mchango wa mwanachama, kiasi hicho kinaweza kukatwa katika miezi inayofuata na adhabu yoyote itakayotozwa italipwa na Serikali,” inasema Sheria hiyo. Sheria pia inasema iwapo serikali itashindwa kutoa mchango katika mwezi wowote, adhabu sawa na faida kwa mwaka wa fedha uliopita itatozwa kwa kiasi ambacho hakijalipwa. Ingawa serikali imeagiza Hazina ya Taifa wa Bima ya Afya (NHIF) kulipia bima watumishi wa umma, familia za waliofariki au kujeruhiwa wakiwa kazini hazijui ni lini zitalipwa fidia. Taasisi za serikali zinazohusika ni pamoja na Huduma ya Kitaifa ya Polisi (NPS), Huduma ya Magereza ya Kenya (KPS), Tume ya Kuajiri Walimu (TSC), Watumishi wa Umma, Huduma ya Vijana kwa Taifa (NYS) na majaji wote isipokuwa Jaji Mkuu na Naibu Jaji Mkuu.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  